በዚህ ዘመን እንደ ኢ-ኣማኝ ማስረጃ ሳይኖረው የሚቦርቅ ተጨቃጫቂ ዐላየሁም፡፡ አንድ ጊዜ ቴዎድሮስ ተ/አረጋይ ‹ፍልስምና ፫› በሚለው መጽሐፉ ላይ አንዱን ኢ-አማኝ ነኝ ባይ ‹ስለ እግዚአብሔር አለመኖር ምን ማስረጃ አለህ?› ብሎ ሲጠይቀው ‹ኢ-አማኝ ማስረጃ ማቅረብ አይጠበቅበትም፤ አለ የሚል ነው ማቅረብ ያለበት› በማለት መልስ መስጠቱን አንብቢያለሁ፤ ይህች መከራከያም የተለመደች መሆኗን አውቃለሁ፡፡ ከሰሞኑም አንድ ጓደኛዬ ተመሣሣይ አስተያየት አቀረበልኝ፡- ‹‹እግዜር› አለ ብሎ የሚከራከር ሰው ‹አለ› ያለውን ነገር የማብራራት ሸክሙን የሚወስድ መሆኑ ነው፡፡ ቃል እና ሃሳብ ሆነው በማኅበረሰቡ ውስጥ የምናገኛቸውን ነገሮች ሁሉ ‹አሉ› የሚለው ሰው ማረጋገጥ ይኖርበታል፡፡››ይላል በሣጥኔ ውስጥ የተላከልኝ መከራከሪያ፡፡
